Οι Υπερέξι (ταινία)

***Οι Υπερέξι*** (πρωτότυπος τίτλος: ***Big Hero 6***) είναι αμερικανική 3D κωμική ταινία κινουμένων σχεδίων με υπερ-ήρωες δημιουργημένη σε υπολογιστή παραγωγής 2014 από τα Walt Disney Animation Studios και διανομή από τη Walt Disney Pictures. Είναι ελαφρώς βασισμένη στο ομώνυμο κόμικ των Marvel Comics και αποτελεί την 54η ταινία κινουμένων σχεδίων μεγάλου μήκους της Disney. Η σκηνοθεσία έγινε από τους Ντον Χολ και Κρις Γουίλιαμς, ενώ το σενάριο έγραψαν οι Τζόρνταν Ρόμπερτς, Νταν Γκέρσον και Ρόμπερτ Λ. Μπερντ. Η ταινία αφηγείται την ιστορία του Χίρο Χαμάντα, ενός ταλαντούχου νεαρού της ρομποτικής, ο οποίος δημιουργεί μια ομάδα υπερ-ηρώων για να πολεμήσει έναν μασκοφόρο κακό. Τις φωνές τους στους ήρωες χαρίζουν οι Σκοτ Άντσιτ, Ράιαν Πότερ, Ντάνιελ Χένι, Τ. Τζ. Μίλερ, Τζέιμι Τσανγκ, Ντέιμον Γουέιανς Τζούνιορ, Τζένεσις Ροντρίγκεζ, Άλαν Τούντικ, Τζέιμς Κρόμγουελ και Μάγια Ρούντολφ.

*Οι Υπερέξι* είναι η πρώτη ταινία κινουμένων σχεδίων της Disney που βασίζεται σε χαρακτήρες κόμικ της Marvel, της οποίας η πατρική εταιρία, Marvel Entertainment, αγοράστηκε από τη Walt Disney Company το 2009. Τα Walt Disney Animation Studios δημιούργησαν ένα νέο τεχνολογικό λογισμικό, το οποίο χρησιμοποιήθηκε για την παραγωγή και δημιουργία των οπτικών της ταινίας.

*Οι Υπερέξι* έκαναν πρεμιέρα στις 23 Οκτωβρίου του 2014, στο 27ο Διεθνές Φεστιβάλ Κινηματογράφου του Τόκιο, ενώ στις 31 Οκτωβρίου, προβλήθηκαν και στο Φεστιβάλ Κινηματογράφου του Άμπου Ντάμπι. Η κινηματογραφική κυκλοφορία έγινε σε Digital 3-D και RealD 3D στις 7 Νοεμβρίου 2014 στις Ηνωμένες Πολιτείες. Στην Ελλάδα η ταινία κυκλοφόρησε στις 6 Νοεμβρίου 2014 από την Feelgood Entertainment. Η ταινία συνοδεύτηκε από κριτική και εμπορική επιτυχία, με συνολικά έσοδα παγκοσμίως πάνω από $657 εκατομμύρια, γινόμενη η ταινία κινουμένων σχεδίων με τα περισσότερα έσοδα για το 2014. Κέρδισε το Όσκαρ στην κατηγορία «Καλύτερης Ταινίας Κινουμένων Σχεδίων», καθώς και το βραβείο Kid's Choice ως η Αγαπημένη Ταινία Κινουμένων Σχεδίων. Έλαβε επίσης υποψηφιότητες στην Καλύτερης Ταινίας Κινουμένων Σχεδίων» σε βραβεία Annie, Χρυσές Σφαίρες και BAFTA. Κυκλοφόρησε σε DVD και Bly-ray στις 24 Φεβρουαρίου 2015.

Μια τηλεοπτική σειρά, στην οποία συνεχίζεται η ιστορία της ταινίας, έκανε πρεμιέρα στις 20 Νοεμβρίου 2017 στο Disney Channel και στο Disney XD.

## Πλοκή
Ο Χίρο Χαμάντα είναι ένας 14χρονος απόφοιτος μαθητής λυκείου και ιδιοφυΐα της ρομποτικής, ο οποίος ζει στην φουτουριστική πόλη του Σαν Φρανσόκιο *(ένας συνδυασμός των λέξεων [[Σαν Φρανσίσκο]] και [[Τόκυο]])* και περνάει τον ελεύθερο χρόνο του λαμβάνοντας μέρος σε παράνομους αγώνες μάχης ρομπότ. Ο μεγαλύτερός του αδελφός, ο Ταντάσι, για να τον απομακρύνει από τους παράνομους αγώνες, τον πηγαίνει στο ερευνητικό εργαστήριο του Τεχνολογικού Ινστιτούτου του Σαν Φρανσόκιο, όπου ο Χίρο γνωρίζει τους φίλους του Ταντάσι, Γκόγκο, Γουασάμπι, Ξινομελένια και Φρεντ. Ο Χίρο γνωρίζει επίσης τον Καθηγητή Ρόμπερτ Κάλαχαν, τον επικεφαλής του προγράμματος ρομποτικής του πανεπιστημίου. Ενθουσιασμένος, ο Χίρο αποφασίζει να κάνει αίτηση για το πανεπιστήμιο.

Για να εγγραφεί, δηλώνει συμμετοχή στην έκθεση επιστήμης του σχολείου και παρουσιάζει το έργο του: «Μάικρομποτς», σμήνη από μικροσκοπικά ρομπότ τα οποία μπορούν να ενωθούν μεταξύ τους σε οποιαδήποτε διάταξη μπορεί να φανταστεί κανείς με τη χρησιμοποίηση ενός νευροδιαβιβαστή. Μετά το τέλος της έκθεσης, ο Χίρο απορρίπτει την προσφορά του Άλιστερ Κρέι, του διευθύνων συμβούλου της εταιρίας Krei Tech, να βγάλουν τα μάικρομποτς στην αγορά, ενώ ο Κάλαχαν τον αποδέχεται στο πανεπιστήμιο. Στο τέλος της μέρας, ξεσπάει μια πυρκαγιά στον χώρο των εκθεμάτων και ο Ταντάσι τρέχει στο κτίριο για να σώσει το Κάλαχαν, το μόνο άτομο που βρίσκεται ακόμα παγιδευμένο στο κτίριο. Μια έκρηξη όμως σκοτώνει και τους δύο.

Εβδομάδες αργότερα, ο Χίρο, θρηνώντας ακόμα για τον θάνατο του Κάλαχαν και του Ταντάσι, ενεργοποιεί άθελά του τον Μπέιμαξ, το φουσκωτό ρομπότ υγειονομικής περίθαλψης που δημιούργησε ο Ταντάσι. Οι δυο τους βρίσκουν ένα μάικρομποτ που απέμεινε από την έκρηξη και το ακολουθούν σε μια εγκαταλελειμμένη αποθήκη. Εκεί ανακαλύπτουν πως κάποιος παράγει μαζικά μάικρομποτς, ενώ δέχονται επίθεση από έναν άντρα που φοράει μια μάσκα καμπούκι και ο οποίος ελέγχει τα μάικρομποτς. Μετά την απόδρασή τους, ο Χίρο υποπτεύεται πως η φωτιά που σκότωσε τον αδελφό του δεν ήταν ατύχημα, αλλά την ξεκίνησε ο άντρας με τη μάσκα ως κάλυψη της κλοπής των μάικρομποτς. Αναζητώντας εκδίκηση, ο Χίρο εξοπλίζει τον Μπέιμαξ με πανοπλία και ένα τσιπ μάχης, το οποίο εμπεριέχει διάφορες πολεμικές τέχνες, και οι δυο τους ακολουθούν τον μασκοφόρο άντρα στις αποβάθρες. Οι Γκόγκο, Γουασάμπι, Ξινομελένια και Φρεντ καταφτάνουν, ανταποκρινόμενοι σε μια κλήση του Μπέιμαξ, με αποτέλεσμα ο μασκοφόρος να κυνηγήσει όλη την ομάδα όταν τους ανακαλύπτει. Οι έξι τους καταφέρνουν να αποδράσουν και κρύβονται στην έπαυλη του Φρεντ, όπου αποφασίζουν να δημιουργήσουν μια υψηλής τεχνολογίας ομάδα υπερ-ηρώων για να πολεμήσουν τον κακό.

Η ομάδα εντοπίζει τον μασκοφόρο άντρα υποψιαζόμενοι πως είναι ο Κρέι, σε ένα εγκαταλελειμμένο εργαστήριο της Krei Tech, το οποίο χρησιμοποιείτο για έρευνα τηλεμεταφοράς μέχρι που η πρώτη δοκιμή οδήγησε σε ένα ατύχημα και τον θάνατο της πιλότου που συμμετείχε στη δοκιμή. Ο μασκοφόρος άντρας επιτίθεται, αλλά η ομάδα καταφέρνει να τον υποτάξει και να του βγάλει τη μάσκα, ανακαλύπτοντας πως είναι ο Κάλαχαν. Ο Κάλαχαν έκλεψε και χρησιμοποίησε τα μάικρομποτς του Χίρο για να προστατεύσει τον εαυτό του από την έκρηξη, ενώ ο Ταντάσι σκοτώθηκε. Εξαγριωμένος, ο Χίρο αφαιρεί το τσιπ υγειονομικής περίθαλψης του Μπέιμαξ, αφήνοντας μόνο το τσιπ μάχης, και τον διατάζει να σκοτώσει τον Κάλαχαν. Η Μελένια επανεγκαθιστά το τσιπ την τελευταία στιγμή, αποτρέποντας τον Μπέιμαξ από το να ολοκληρώσει τη διαταγή θανάτου. Ο Κάλαχαν δραπετεύει και ο Χίρο φεύγει με τον Μπέιμαξ, σκοπεύοντας να εκδικηθεί για τον θάνατο του Ταντάσι.

Πίσω στο σπίτι, ο Χίρο επιχειρεί να αφαιρέσει και πάλι το τσιπ υγειονομικής περίθαλψης από τον Μπέιμαξ, αλλά εκείνος τον σταματά λέγοντάς του πως η εκδίκηση δεν είναι αυτό που θα ήθελε ο Ταντάσι. Για να τον ηρεμήσει, του προβάλει βίντεο του Ταντάσι όπου έκανε δοκιμές κατά τη διάρκεια ανάπτυξης του Μπέιμαξ, ως επίδειξη της αγαθοεργίας και κληρονομιάς του Ταντάσι. Ο Χίρο, μετανιωμένος, απολογείται στους φίλους του οι οποίοι τον καθησυχάζουν πως θα πιάσουν τον Κάλαχαν, με τον σωστό όμως τρόπο.

Οπτικό υλικό από το ατύχημα του εργαστηρίου αποκαλύπτει πως η χαμένη πιλότος ήταν η κόρη του Κάλαχαν, η Άμπιγκεϊλ, και ο Κάλαχαν προσπαθεί να εκδικηθεί τον Κρέι για τον θάνατό της. Ο Κάλαχαν διακόπτει την ομιλία του Κρέι κατά τη διάρκεια μας δημόσιας εκδήλωσης και επιχειρεί να καταστρέψει το αρχηγείο του, χρησιμοποιώντας την πύλη τηλεμεταφοράς που εκείνος είχε δημιουργήσει. Έπειτα από μια μεγάλη μάχη, η ομάδα στερεί από τον Κάλαχαν τα μάικρομποτς και τη μάσκα του, σώζοντας τον Κρέι, αλλά χωρίς να μπορούν να απενεργοποιήσουν την πύλη. Ο Μπέιμαξ ανιχνεύει σημάδια ζωής μέσα στην πύλη, υποδεικνύοντας πως η Άμπιγκεϊλ είναι ακόμα ζωντανή, απλά βρίσκεται σε κατάσταση υπερ-ύπνου. Ο Χίρο αποφασίζει να πηδήξει μέσα στην πύλη, μαζί με τον Μπέιμαξ, για να τη σώσει. Βρίσκουν την Άμπιγκεϊλ αλλά κατά το δρόμο της επιστροφής, τα συντρίμμια που βρίσκονται μέσα στην πύλη κτυπούν τον Μπέιμαξ βλάπτοντας την πανοπλία του και απενεργοποιώντας τους προωθητές του. Χωρίς να έχει άλλη επιλογή, ο Μπέιμαξ ενεργοποιεί τη γροθιά πύραυλο της πανοπλίας του, λέει στον Χίρο πως θα βρίσκεται πάντα μαζί του και εκτοξεύει τη γροθιά του σπρώχνοντας τον Χίρο και την Άμπιγκεϊλ έξω από την πύλη, πριν αυτή κλείσει για πάντα. Ο Κάλαχαν συλλαμβάνεται ενώ η Άμπιγκεϊλ μεταφέρεται στο νοσοκομείο.

Λίγο καιρό αργότερα, ο Χίρο ανακαλύπτει πως το τσιπ υγειονομικής περίθαλψης του Μπέιμαξ βρίσκεται σφιγμένο στη γροθιά πύραυλο. Έτσι, κτίζει και πάλι το σώμα του Μπέιμαξ και οι έξι φίλοι συνεχίζουν τα ανδραγαθήματά τους στην πόλη. Κατά τη διάρκεια των τίτλων τέλους, τα πρωτοσέλιδα των εφημερίδων αποκαλύπτουν πως το πανεπιστήμιο έδωσε στον Χίρο μια υποτροφία και αφιέρωσαν ένα κτίριο προς τιμήν του Ταντάσι, ενώ οι έξι φίλοι συνεχίζουν να προστατεύουν την πόλη. Σε μια σκηνή μετά τους τίτλους τέλους, ο Φρεντ ανακαλύπτει στην έπαυλη μια κρύπτη, η οποία περιέχει εξοπλισμό υπερ-ηρώων. Ο πατέρας του, ένας συνταξιούχος υπερ-ήρωας, επιστρέφει από τις διακοπές και του λέει: «Έχουμε πολλά να πούμε».

## Ηθοποιοί
*Ράιαν Πότερ ως Χίρο Χαμάντα: ένα 14χρονο παιδί θαύμα στη ρομποτική. Μιλώντας για τον χαρακτήρα, ο σκηνοθέτης Ντον Χολ είπε: «Ο Χίρο βρίσκεται στο στάδιο μετάβασης από αγόρι σε άντρα. Είναι δύσκολη περίοδος για ένα παιδί και μερικοί έφηβοι αναπτύσσουν αυτή την αναπόφευκτη χαλαρή και βαριεστημένη συμπεριφορά. Ευτυχώς ο Ράιαν είναι ένα πολύ συμπαθητικό παιδί. Έτσι, ανεξαρτήτως του τι έκανε, ήταν πάντα σε θέση να αποδίδει τον χαρακτήρα στα άκρα με έναν τρόπο που τον έκανε αυθεντικό, αλλά ελκυστικό».
*Σκοτ Άντσιτ ως Μπέιμαξ: ένα φουσκωτό ρομπότ το οποίο δημιούργησε ο Ταντάσι να λειτουργεί ως ιατρικός βοηθός. Ο Χολ είπε: «Ο Μπέιμαξ βλέπει τον κόσμο από συγκεκριμένη οπτική γωνία - θέλει απλά να βοηθά τους ανθρώπους, βλέπει τον Χίρο ως ασθενή του». Ο παραγωγός Ρόι Κόνλι είπε: «Το γεγονός πως ο χαρακτήρας του είναι ένα ρομπότ, θέτει όρια στο πώς μπορείς να τον κάνεις να έχει αισθήματα, αλλά ο Σκοτ ήταν ξεκαρδιστικός. Πήρε αυτά τα όρια και ήταν ικανός να τα μετατρέψει σε λέξεις με έναν τρόπο που σε κάνει να αισθάνεσαι τα συναισθήματα του Μπέιμαξ και την αίσθηση του χιούμορ. Ο Σκοτ ήταν ικανός να αναμεταδώσει απλά το πόσο πολύ ο Μπέιμαξ νοιάζεται».
*Ντάνιελ Χένι ως Ταντάσι Χαμάντα: ο μεγαλύτερος αδελφός του Χίρο και ο δημιουργός του Μπέιμαξ. Όσον αφορά τη σχέση του Χίρο και του Ταντάσι, ο Κόνλι είπε: «Θέλαμε πραγματικά να ήταν πρώτα από όλα αδέλφια. Ο Ταντάσι είναι ένας έξυπνος μέντορας. Συστήνει με πολύ ευφυές τρόπο τον Χίρο στους φίλους του και στο τι κάνουν στο ινστιτούτο του Σαν Φανσόκιο. Με το που βλέπει ο Χίρο τους Γκόγκο, Γουασάμπι, Ξινομελένια και Φρεντ εν δράση, συνειδητοποιεί πως υπάρχει ένας πολύ μεγαλύτερος κόσμος εκεί έξω ο οποίος πραγματικά τον ενδιαφέρει».
*Τ. Τζ. Μίλερ ως Φρεντ: ένας θαυμαστής των κόμικ και τεμπέλης, ο οποίος είναι επίσης η μασκότ του Τεχνολογικού Ινστιτούτου του Σαν Φρανσόκιο. Μιλώντας για τον Μίλερ, ο Γουίλιαμς είπε: «Είναι ένας πραγματικός μαθητής της κωμωδίας. Υπάρχουν πολλά επίπεδα στην ερμηνεία του, έτσι ο Φρεντ καταλήγει να γίνεται ένας πλουσιότερος χαρακτήρας από αυτό που όλοι περίμεναν», τόσο μεταφορικά όσο και κυριολεκτικά.
*Τζέιμι Τσανγκ ως Γκόγκο Τομάγκο: μια σκληρή, αθλητική μαθήτρια η οποία εξειδικεύεται στην ηλεκτρομαγνητική. Ο Χολ είπε: «Είναι σίγουρα μια γυναίκα που δε μιλάει πολύ. Κοιτάξαμε τους αγγελιαφόρους ποδηλάτων ως έμπνευση για τον χαρακτήρα της».
*Ντέιμον Γουέιανς Τζούνιορ ως Γουασάμπι: ένας έξυπνος, ελαφρώς νευρωτικός νέος ο οποίος εξειδικεύεται στα λέιζερ. Όσον αφορά τον χαρακτήρα, ο σκηνοθέτης Κρις Γουίλιαμς είπε: «Στην πραγματικότητα είναι ο πιο συντηρητικός, προσεκτικός - ο πιο φυσιολογικός σε μια ομάδα από αυθάδεις χαρακτήρες. Έτσι, πραγματικά κρατά την ταινία προσγειωμένη στη γη κατά τη διάρκεια της δεύτερης πράξης και γίνεται, κατά κάποιο τρόπο, η φωνή του κοινού η οποία λέει πως αυτό που κάνουν είναι τρελό».
*Τζένεσις Ροντρίγκεζ ως Ξινομελένια: μια ενθουσιώδης χημικός στο Τεχνολογικό Ινστιτούτο του Σαν Φρανσόκιο. Ο Γουίλιαμς είπε: «Είναι ο τύπος του ανθρώπου που βλέπει το ποτήρι μισογεμάτο. Αλλά έχει αυτή την ποιοτική επιστημονική τρέλα με ένα ανοιγοκλείσιμο των ματιών της».
*Τζέιμς Κρόμγουελ ως Ρόμπερτ Κάλαχαν: ο επικεφαλής του προγράμματος ρομποτικής στο Τεχνολογικό Ινστιτούτο του Σαν Φρανσόκιο, ο οποίος γίνεται ένας ισχυρός μασκοφόρος κακός που σχεδιάζει να εκδικηθεί τον Κρέι. Σύμφωνα με τα εμπορικά προϊόντα προώθησης της ταινίας, το όνομα που έχει ως κακός είναι «Γιοκάι».
*Άλαν Τούντικ ως Άλιστερ Κρέι: ένας πρωτοπόρος επιχειρηματίας, γκουρού της τεχνολογίας και ο διευθύνων σύμβουλος της Krei Tech. Βρίσκεται πάντα στο κυνήγι για το επόμενο μεγάλο πράγμα.
*Μάγια Ρούντολφ ως θεία Κας: η θεία και κηδεμόνας του Χίρο και του Ταντάσι.
*Κέιτι Λόους ως Άμπιγκεϊλ: η κόρη του καθηγητή Κάλαχαν και η πιλότος κατά τη δοκιμή της τηλεμεταφοράς στην Krei Tech.
*Νταν Γκέρσον ως αξιωματικός υπηρεσίας στο Αστυνομικό Τμήμα του Σαν Φρανσόκιο.
*Πολ Μπριγκς ως Γιάμα: ένας περίφημος γκάνγκστερ ο οποίος αποζητά εκδίκηση μετά την ήττα του από τον Χίρο κατά τη διάρκεια παράνομης μάχης ρομπότ.
*Ντέιβιντ Σόνεσι ως Χέλθκλιφ: ο οικονόμος της οικογένειας του Φρεντ.
*Μπίλι Μπους ως ρεπόρτερ
*Σταν Λι ως ο πατέρας του Φρεν, ο οποίος εμφανίζεται για πολύ λίγο μετά τους τίτλους τέλους.

### Ελληνική μεταγλώττιση
*Παναγιώτης Αποστολόπουλος ως Χίρο
*Πυγμαλίων Δαδακαρίδης ως Μπέιμαξ
*Στέλιος Ψαρουδάκης ως Ταντάσι
*Σταύρος Σιούλης ως Φρεντ
*Νεφέλη Τουλιάτου ως Γκόγκο
*Φοίβος Ριμένας ως Γουασάμπι
*Δάφνη Μανούσου ως Ξινομελένια
*Ντίνος Σούτης ως Καθηγητής Κάλαχαν/Γιοκάι
*Χρήστος Θάνος ως Άλιστερ Κρέι
*Χρύσα Διαμαντοπούλου ως θεία Κας
*Χρήστος Συριώτης ως Στρατηγός/Εκφωνητής Ειδήσεων/Χέλθκλιφ
*Λουκία Μανδάλη ως Άμπιγκεϊλ
*Ανδρεάς Ευαγγελάτος ως Αξιωματικός Υπηρεσίας
*Χάρις Κυριακίδη ως Γυναίκα Διαιτητής
*Ακίνδυνος Γκίκας ως Γιάμα/Πατέρας του Fred
*Συμμετέχουν: Σωτήρης Βόινας, Δημήτρης Σκούρτης, Θεώνη Φύτρου και Αθανασία Μπάτζιου

## Παραγωγή

Μετά την απόκτηση της Marvel Entertainment από τη Disney το 2009, ο Γενικός Διευθυντής Μπομπ Άιγκερ ενθάρρυνε τα τμήματα της εταιρίας να εξερευνήσουν τις ιδιοκτησίες της Marvel για πιθανά πρότζεκτ που θα μπορούσαν να προσαρμόσουν. Επιλέγοντας εσκεμμένα έναν μη γνωστό τίτλο, θα τους έδινε την ελευθερία να τον δημιουργήσουν με τον δικό τους τρόπο. Καθώς σκηνοθετούσε την ταινία *[[Ο Γουίνι το Αρκουδάκι (ταινία, 2011)|Ο Γουίνι το Αρκουδάκι]]*, ο σκηνοθέτης Ντον Χολ έριχνε μια ματιά στη βάση δεδομένων της Marvel, όταν έπεσε πάνω στους *Υπερέξι*, ένα κόμικ το οποίο δεν είχε ξανακούσει στο παρελθόν. «Απλά μου άρεσε ο τίτλος» είπε. Μίλησε για το θέμα στον Τζον Λάσιτερ το 2011, ως μία από τις πέντε ιδέες που θα μπορούσε να μπει σε παραγωγή από τα Walt Disney Animation Studios, μια ιδέα που «χτύπησε μια χορδή» των Λάσιτερ, Χολ και Κρις Γουίλιαμς.

Τον Ιούνιο του 2012, η Disney επιβεβαίωσε πως τα Walt Disney Animation Studios θα προσάρμοζαν μια σειρά από τα Marvel Comics και πως η ταινία είχε ανατεθεί και βρισκόταν στα πρώιμα στάδια της ανάπτυξης. Επειδή ήθελαν το κόνσεπτ να μοιάζει καινούριο και φρέσκο, ο επικεφαλής της ιστορίας Πολ Μπριγκς (ο οποίος χαρίζει και τη φωνή του στον Γιάμα στην ταινία) διάβασε μόνο μερικά τεύχη του κόμικ, ενώ ο σεναριογράφος Ρόμπερτ Μπερντ παραδέχτηκε πως δεν είχε διαβάσει το κόμικ καθόλου.

*Οι Υπερέξι* ήταν αποκλειστική παραγωγή των Walt Disney Animation Studios, αν και αρκετά μέλη της δημιουργικής ομάδας της Marvel ενεπλάκησαν στην παραγωγή της ταινίας, συμπεριλαμβανομένων των Τζο Κεσάντα, τον επικεφαλής του δημιουργικού τμήματος της Marvel, και Τζεφ Λόουμπ, επικεφαλής της Marvel Television. Σύμφωνα με μια συνέντευξη με τον Άξελ Αλόνσο στο CBR, η Marvel δεν είχε κάποιο σχέδιο να δημοσιεύσει κάποιο συνδεδεμένο κόμικ. Η Disney σχεδίαζε την επανατύπωση της εκδοχής της Marvel των *Υπερέξι*, αλλά η Marvel διαφώνησε. Τελικά, συμφώνησαν η εκδοτική Yan Press να εκδώσει μια Ιαπωνική μάνγκα εκδοχή των *Υπερέξι* για τη Disney.

Αντιστρόφως, ο Λάσιτερ απέρριψε την ιδέα μιας ρήξης μεταξύ των δύο εταιριών, και ο παραγωγός Ρόι Κόνλι δήλωσε πως η Marvel επέτρεψε στη Disney «πλήρη ελευθερία στη διαμόρφωση της ιστορίας». Ο πρόεδρος των Disney Animation Studio Άντριου Μίλστεϊν δήλωσε: «*Οι Υπερέξι* είναι ένα παράδειγμα του τι μάθαμε όλα αυτά τα χρόνια και την ενσωμάτωση κάποιου από το DNA της Pixar σε εμάς». Όσον αφορά την ιστορία της ταινίας, ο Κεσάντα δήλωσε: «Η σχέση μεταξύ του Χίρο και του ρομπότ του έχει μια μεγάλη γεύση Disney ... αλλά είναι συνδυασμένη με αυτές τις ηρωικές ιστορίες της Marvel». Η ομάδα παραγωγής αποφάσισε από νωρίς να μην συνδεθεί η ταινία με το Κινηματογραφικό Σύμπαν της Marvel και αντί αυτού, να στήσουν την ταινία μόνη της σε ένα δικό της σύμπαν. 

Με σεβασμό στον σχεδιασμό του Μπέιμαξ, ο Χολ ανέφερε σε μια συνέντευξη: «Ήθελα ένα ρομπότ που δεν είχαμε ξαναδεί στο παρελθόν, κάτι που θα ήταν εντελώς πρωτότυπο. Αυτό είναι δύσκολο να γίνει, είχαμε πολλά ρομπότ στην ποπ κουλτούρα, τα πάντα, από τον Εξολοθρευτή στον ΓΟΥΟΛ·Υ και στον C-3PO, για να μην αναφέρω τα Ιαπωνικά ρομπότ, δε θα πάω εκεί. Έτσι ήθελα να κάνουμε κάτι πρωτότυπο». Ακόμη κι αν δεν γνώριζαν ακόμα πώς θα έπρεπε να μοιάζει το ρομπότ, η καλλιτέχνης Λίζα Κιν σκέφτηκε την ιδέα πως θα έπρεπε να είναι ένα ρομπότ που θα ήθελες να το αγκαλιάσεις. Άλλες πηγές έμπνευσης που αναφέρονται από την ομάδα περιλαμβάνουν τα Ιαπωνικά anime, όπως ταινίες του Χαγιάο Μιγιαζάκι (συμπεριλαμβανομένων των *[[Ταξίδι στη Χώρα των Θαυμάτων]]* και *[[The Wind Rises]]*) και τα *[[Pokémon]]*, καθώς επίσης και τα παιχνίδια Shogun Warriors. Ο σχεδιαστής mecha Σιγκέτο Κογιάμα, ο οποίος είχε σχεδιάσει στο παρελθόν mecha anime όπως τα *Gunbuster 2*, *Eureka Seven*, *Gurren Lagann* και *Rebuild of Evangelion*, δούλεψε στον σχεδιασμό του Μπέιμαξ.

Νωρίς κατά τη διαδικασία της ανάπτυξης, ο Χολ και η ομάδα σχεδιασμού έκαναν ένα ερευνητικό ταξίδι στο Ινστιτούτο Ρομποτικής του Πανεπιστημίου Κάρνεγκι Μέλον, όπου συνάντησαν μια ομάδα ερευνητών χρηματοδοτούμενων από την DARPA, οι οποίοι ήταν πρωτοπόροι σε ένα καινούριο πεδίο 'μαλακής ρομποτικής', χρησιμοποιώντας φουσκωτό βινύλιο, κάτι το οποίο θα ήταν η τελική έμπνευση του σχεδιασμού του Μπέιμαξ• φουσκωτός, από βινύλιο, πραγματικά για αγκαλιές. Ο Χολ δήλωσε: «Συνάντησα έναν ερευνητή ο οποίος δούλευε πάνω στη μαλακή ρομποτική ... Ήταν ένα φουσκωτό χέρι από βινύλιο και η πρακτική εφαρμογή θα ήταν στη βιομηχανία υγειονομικής περίθαλψης ως νοσοκόμος ή βοηθός γιατρού. Με είχε στο βινύλιο. Αυτός ο συγκεκριμένος ερευνητής προχώρησε σε αυτή τη μεγάλη ανάλυση αλλά τη στιγμή που μου έδειξε αυτό το φουσκωτό χέρι, ήξερα πως είχαμε το ρομπότ μας». Ο Χολ δήλωσε επίσης πως η τεχνολογία «πιθανόν να έχει τη δυνατότητα στην ιατρική βιομηχανία του μέλλοντος, να φτιάχνει ρομπότ που θα είναι πολύ εύκαμπτα και ευγενικά και δεν θα πληγώνουν ανθρώπους όταν θα τους σηκώνουν».

Ο Χολ ανέφερε πως το να πετύχουν τη μοναδική εμφάνιση του μηχανικού χεριού τους πήρε κάποιο χρόνο και «απλά προσπαθούσαμε να φτιάξουμε κάτι που θα έμοιαζε με κομμάτι της προσωπικότητας του χαρακτήρα». Ο σκηνοθέτης Γουίλιαμς δήλωσε: «Ένα μεγάλο μέρος της πρόκλησης του σχεδιασμού ήταν όταν θα έβαζε την πανοπλία του, έπρεπε να δείχνει πως είναι μια πολύ ισχυρή, τρομακτική παρουσία ... ενώ ταυτόχρονα, από την άποψη του σχεδιασμού, έπρεπε από κάτω να σχετίζεται με το πραγματικά αξιολάτρευτο, απλό ρομπότ από βινύλιο». Ο σχεδιασμός του προσώπου του Μπέιμαξ ήταν εμπνευσμένος από ένα χάλκινο *σούζου* κουδούνι το οποίο πρόσεξε ο Χολ ενώ βρισκόταν σε έναν ναό Σιντοϊσμού.

Σύμφωνα με τον Κόνλι, αρχικά δεν άρεσε στον Λάσιτερ η περιγραφή του Μπέιμαξ (όταν θα βρισκόταν χωρίς αρκετή μπαταρία) για την γάτα του Χίρο ως «τριχωτό μωρό», αλλά ο Γουίλιαμς κράτησε την ατάκα και κατά τη διάρκεια της πρώτης δοκιμαστικής προβολής, ο Λάσιτερ παραδέχτηκε πως ο Γουίλιαμς ήταν σωστός που το έκανε.

Σύμφωνα με τον Γουίλιαμς, ο Μπέιμαξ αρχικά ήταν προγραμματισμένο να εμφανιστεί σχετικά αργά στην ταινία, αλλά ο τότε καλλιτέχνης ιστορίας Τζον Ρίπα, φαντάστηκε έναν τρόπο όπου ο Μπέιμαξ θα συναντούσε τον Χίρο πολύ νωρίτερα. Ολόκληρη η ταινία έγινε πολύ πιο δυνατή με την καθιέρωση της σχέσης μεταξύ του Χίρο και του Μπέιμαξ από πολύ νωρίς, αλλά οι δημιουργοί κατέληξαν να πρέπει να ανοικοδομήσουν «ένα σεβαστό μέρος της πρώτης πράξης» έτσι ώστε να κάνουν την ιδέα να δουλέψει.

Περίπου ενενήντα εικονογραφιστές δούλεψαν συνολικά στην ταινία με κάποιους από αυτούς να δουλεύουν μέχρι και δύο χρόνια στο πρότζεκτ. Όσον αφορά το ύφος της εικονογράφησης, η ταινία συνδυάζει την κουλτούρα του Ανατολικού κόσμου (κυρίως της Ιαπωνικής) με αυτήν του Δυτικού κόσμου (κυρίως της Καλιφόρνια). Τον Μάιο του 2013, η Disney κυκλοφόρησε υλικό της πόλης του Σαν Φρανσόκιο από την ταινία. Το Σαν Φρανσόκιο, μια φουτουριστική μίξη του Σαν Φρανσίσκο και του Τόκιο, περιγράφηκε από τον Χολ ως «μια εναλλακτική εκδοχή του Σαν Φρανσίσκο. Το μεγαλύτερο μέρος της τεχνολογίας είναι προηγμένο, αλλά ένα μεγάλο μέρος αυτής μοιάζει ρετρό ... Εκεί όπου ο Χίρο ζει, μοιάζει με το Haight. Αγαπώ τις «Βαμμένες Κυρίες». Τους κάναμε μια Ιαπωνική ανανέωση, προσθέσαμε μια καφετέρια κάτω από μία από αυτές. Ζουν πάνω από μια καφετέρια». Σύμφωνα με τον σχεδιαστή παραγωγής Πολ Φέλιξ: «Η τοπογραφία είναι υπερβολική επειδή αυτό που κάνουμε είναι καρικατούρα, νομίζω πως οι λόφοι είναι 1 φορές πιο υπερβολικοί. Δεν πιστεύω πως θα μπορούσες πραγματικά να περπατήσεις σε αυτούς ... Όταν πας στο κέντρο της πόλης, εκεί είναι που νιώθεις πως είσαι πιο πολύ στο Τόκιο, αυτό το αγνό, πολυεπίπεδο, πυκνό είδος αίσθησης της εμπορικής περιοχής που βρίσκεις εκεί. Όταν βγαίνεις εκεί έξω, γίνεται περισσότερο Σαν Φρανσίσκο με Ιαπωνική αισθητική. ... (Είναι λίγο σαν) το *[[Blade Runner]]*, αλλά περιορισμένο σε μερικά τετράγωνα. Βλέπεις τους ουρανοξύστες σε αντίθεση με τους λόφους».

Ο λόγος που η Disney ήθελε να ενώσει το Τόκιο (η πόλη που λαμβάνει χώρα το κόμικ) με το Σαν Φρανσίσκο ήταν εν μέρη επειδή το Σαν Φρανσίσκο δεν είχε χρησιμοποιηθεί ξανά από τη Marvel, εν μέρη λόγω όλων των εικονικών στοιχείων της πόλης και εν μέρη επειδή ένιωσαν πως η αισθητική του θα ταίριαζε καλά με αυτή του Τόκιο. Η ιδέα των δημιουργών ήταν πως το Σαν Φρανσόκιο θα ήταν βασισμένο σε μια εναλλακτική ιστορία όπου το Σαν Φρανσίσκο ήταν ανακατασκευασμένο σε μεγάλο βαθμό από Ιάπωνες μετανάστες μετά τον σεισμό του 1906, αλλά αυτή η πρόταση δεν δηλώνεται ποτέ στην ταινία. Για τη δημιουργία του Σαν Φρανσόκιο ως μια λεπτομερή ψηφιακή προσομοίωση μιας ολόκληρης πόλης, η Disney αγόρασε τα πραγματικά στοιχεία φορολογικής εκτίμησης για ολόκληρη την πόλη και την επαρχία του Σαν Φρανσίσκο. Η τελική πόλη περιέχει περισσότερα από 83000 κτίρια και 100000 οχήματα.

Ένα λογισμικό με το όνομα Denizen χρησιμοποιήθηκε για να δημιουργήσει πάνω από 700 ξεχωριστούς χαρακτήρες οι οποίοι θα κατοικούσαν στην πόλη. Ένα άλλο λογισμικό με το όνομα Bonzai, ήταν υπεύθυνο για τη δημιουργία των 250000 δέντρων της πόλης, ενώ ένα καινούριο σύστημα αποδόμησης με το όνομα Hyperion, προσέφερε νέες δυνατότητες φωτισμού, όπως φως να λάμπει μέσα από ένα ημιδιαφανές αντικείμενο. Το λογισμικό RenderMan της Pixar υπήρχε ως «Σχέδιο Β» για την ταινία, σε περίπτωση που το Hyperion δεν θα ήταν ικανό να προλάβει τις προθεσμίες παράδοσης της παραγωγής.

Η σκηνή μετά τους τίτλους τέλους προστέθηκε στην ταινία τον Αύγουστο του 2014, αρκετά αργά στην παραγωγή, όταν ο σκηνοθέτης Ντον Χολ και η ομάδα του πήγαν να δουν την ταινία των Marvel Studios, *[[Φύλακες του Γαλαξία (ταινία, 2014)|Φύλακες του Γαλαξία]]*. Δήλωσε: «Μας τρομοκρατούσε η ιδέα πως ο κόσμος θα περίμενε καθισμένος για μια σκηνή μετά το τέλος της ταινίας εξαιτίας του DNA της Marvel. Δεν θέλαμε ο κόσμος να φύγει από την αίθουσα απογοητευμένος».

## Soundtrack
Ο Χένρι Τζάκμαν συνέθεσε τη μουσική της ταινίας. Το soundtrack περιέχει ένα πρωτότυπο τραγούδι, το «Immortals», το οποίο γράφτηκε και ηχογραφήθηκε από το Αμερικανικό ροκ συγκρότημα Fall Out Boy και το οποίο κυκλοφόρησε από τη Walt Disney Records στις 14 Οκτωβρίου 2014. Το soundtrack κυκλοφόρησε σε ψηφιακή μορφή από τη Walt Disney Records στις 4 Νοεμβρίου 2014 και σε CD στις 24 Νοεμβρίου. Αν και δεν αποτελεί μέρος του soundtrack, ένα σύντομο ορχηστρικό μέρος του τραγουδιού «Eye of the Tiger» ακούγεται στην ταινία.

### Λίστα κομματιών
250px|thumb|right|Εξώφυλλο soundtrack

## Κυκλοφορία
*Οι Υπερέξι* έκαναν πρεμιέρα στις 23 Οκτωβρίου 2014 ως ταινία ανοίγματος στο Διεθνές Φεστιβάλ Κινηματογράφου του Τόκιο. Η παγκόσμια πρεμιέρα έγινε στο Φεστιβάλ Κινηματογράφου του Άμπου Ντάμπι στις 31 Οκτωβρίου 2014. Στις αίθουσες κυκλοφόρησε στις 7 Νοεμβρίου 2014 σε Ηνωμένες Πολιτείες και Καναδά, με περιορισμένες διεθνείς προβολές σε IMAX μορφή. Η προβολή της ταινίας στις κινηματογραφικές αίθουσες συνοδευόταν και με την προβολή της ταινίας κινουμένων σχεδίων μικρού μήκους των Walt Disney Animation Studios, *Feast*.

Για την κυκλοφορία της ταινίας στη Νότια Κορέα, ο τίτλος άλλαξε σε *Big Hero*, ώστε να αποφευχθεί η εντύπωση πως πρόκειται για συνέχεια, ενώ επεξεργάστηκε με τρόπο ώστε να αφαιρεθεί η όποια ένδειξη Ιαπωνικής προέλευσης των χαρακτήρων. Αυτό οφείλεται στις τεταμένες σχέσεις μεταξύ Κορέας και Ιαπωνίας. Για παράδειγμα, το όνομα του πρωταγωνιστή, Χίρο Χαμάντα, άλλαξε σε «Χέρο Αρμάντα», και η σήμανση στην ιαπωνική γλώσσα που φαινόταν στην οθόνη, άλλαξε στην αγγλική γλώσσα. Παρ'όλα αυτά, η ταινία προκάλεσε μερικές διαδικτυακές αντιδράσεις, επειδή μικρές εικόνες που έμοιαζαν με τη σημαία του Ανατέλλοντος Ηλίου βρίσκονταν στο δωμάτιο του πρωταγωνιστή.

Στην Κίνα η ταινία κυκλοφόρησε στις 28 Φεβρουαρίου 2015.

### Home media
*Οι Υπερέξι* κυκλοφόρησαν σε Blu-ray και DVD στις Ηνωμένες Πολιτείες από την Walt Disney Studios Home Entertainment στις 24 Φεβρουαρίου 2015. Ο συγγραφέας Στίβεν Τ. Σιγκλ και συν-δημιουργός του κόμικ *[[Big Hero 6 (κόμικ)|Big Hero 6]]*, επέκρινε το ένθετο του Blu-ray που τεκμηρίωνε την προέλευση της ομάδας, επειδή δεν αναφέρθηκε σε εκείνον και τον συν-δημιουργό του, Ντάνκαν Ρουλό. Ο Σιγκλ επέκρινε επίσης το βιβλίο *Art of Big Hero 6* για την ίδια παράλειψη.

## Υποδοχή
### Box office
*Οι Υπερέξι* είχε έσοδα $222.5 εκατομμύρια στη Βόρεια Αμερική και $435.3 εκατομμύρια σε άλλες περιοχές, φτάνοντας συνολικά τα $657.8 εκατομμύρια παγκοσμίως. Υπολογίζοντας όλα τα έξοδα, το *Deadline* υπολογίζει πως η ταινία είχε κέρδος $187.34 εκατομμύρια. Παγκοσμίως, είναι η ταινία με τα περισσότερα έσοδα για το 2014, η τρίτη ταινία κινουμένων σχεδίων της Disney (όχι Pixar) με τα περισσότερα έσοδα και η 16η ταινία κινουμένων σχεδίων με τα περισσότερα έσοδα όλων των εποχών. Με έσοδα πάνω από $500 εκατομμύρια παγκοσμίως, έγινε η τέταρτη κυκλοφορία της Disney μέσα στο 2014 που το κατάφερε αυτό, με τις άλλες τρεις ταινίες να είναι οι *[[Φύλακες του Γαλαξία (ταινία, 2014)|Φύλακες του Γαλαξία]]*, *[[Maleficent]]* και *[[Captain America 2: Ο Στρατιώτης του Χειμώνα]]*.

### Κριτικές
Η σελίδα συλλογής κριτικών Rotten Tomatoes δίνει στην ταινία ποσοστό αποδοχής 89% βασισμένο σε 218 κριτικές. Στο τμήμα ομοφωνίας της σελίδας διαβάζουμε: «Ευχάριστα διασκεδαστική και εξαιρετικά εικονογραφημένη, η ταινία *Οι Υπερέξι* είναι ζωηρή, με ρυθμό, γεμάτη δράση και συχνά συγκινητική». Η σελίδα συλλογής κριτικών Metacritic βαθμολόγησε την ταινία με 74% βασισμένο σε 38 κριτικές, με την ένδειξη «γενικά ευνοϊκές κριτικές».

Ο Μάικλ Ο'Σάλιβαν από την εφημερίδα *[[The Washington Post]]* έδωσε στην ταινία 3.5/4 γράφοντας: «Η αληθινή ένταση της ταινίας δεν είναι η δράση της. Είναι η καρδιά του κεντρικού της χαρακτήρα». Η Μαρικάρ Εστρέλα από το *Fort Worth Star-Telegram* έδωσε στην ταινία 5/5 λέγοντας: «Προσφέρει κάτι για όλους• δράση, συντροφιά, υπερ-ήρωες και κακούς. Αλλά κυρίως, ο Μπέιμαξ προσφέρει μια συμπονετική και θεραπευτική φωνή για αυτούς που υποφέρουν και μια αγκαλιά που μπορείς να την αισθανθείς μέσα από την οθόνη». Ο Πίτερ Τράβερς από το περιοδικό *[[Rolling Stone]]* έδωσε στην ταινία 3/4 δηλώνοντας: «Ο σταρ αποκάλυψη της σεζόν είναι εδώ. Το όνομά του είναι Μπέιμαξ και είναι αδύνατον να μην τον αγαπήσεις. Η 3D ταινία κινουμένων σχεδίων *Οι Υπερέξι* θα ήταν πολύ λιγότερο διασκεδαστική χωρίς αυτό το ακαταμάχητο, χαρισματικό ρομπότ». Ο Κόφι Άουτλο από το *Screen Rant* βαθμολόγησε την ταινία με 4/5 ή «έξοχα», εξηγώντας: «*Οι Υπερέξι* συνδυάζουν το θαύμα και το χάρισμα της Disney με το δέος και τη δράση της Marvel παραδίδοντας μια ταινία η οποία εκθέτει το καλύτερο και από τα δύο στούντιο». Ο Αλόνσο Ντουράλντ από την σελίδα *The Wrap* έδωσε στην ταινία θετική κριτική, αποκαλώντας την «γλυκιά και κοφτερή και συναρπαστική και ξεκαρδιστική» και λέει πως η ταινία «έρχεται για να σώσει αυτό που θα γινόταν μια επίφοβη ταινία - την ιστορία προέλευσης - ξεκινώντας το παραμύθι των υπερ-ηρώων σε νέα ευχάριστα ύψη». Ο Κάλβιν Γουίλσον από την εφημερίδα *St. Louis Post-Dispatch* έδωσε στην ταινία 3.5/4 γράφοντας: «η εξιστόρηση είναι στερεή, κινούμενη από χαρακτήρες που σε κάνουν να τους νοιάζεσαι. Και αυτό θα έπρεπε να κάνει τους *Υπερέξι* τεράστια επιτυχία».

Ο Μπιλ Γκούντικουντζ από την εφημερίδα *The Arizona Republic* έδωσε θετική κριτική στην ταινία γράφοντας «Οι σκηνοθέτες Ντον Χολ και Κρις Γουίλιαμς έχουν φτιάξει μια υπέροχη ταινία για ένα αγόρι (Ράιαν Πότερ) και το ρομπότ φίλο του, οι οποίοι αναζητούν απαντήσεις σε μια θανάσιμη τραγωδία» και αποκαλώντας την ένα «απροσδόκητα καλό κέρασμα». Ο Σόρεν Άντερσον από την εφημερίδα *The Seattle Times* βαθμολόγησε την ταινία με 3.5/4 λέγοντας: «Έξυπνη, γεμάτη χρώματα, γρήγορη, συχνά πολύ αστεία και γλυκιά (αλλά όχι υπερβολικά), η ταινία *Οι Υπερέξι* συνδυάζει τις μυριάδες επιρροές της σε ένα τελικό προϊόν το οποίο, αν και με καμία έννοια δεν είναι πρωτότυπο, είναι πάρα πολύ διασκεδαστικό». Ο Μάικλ Ρετσσάφεν από το περιοδικό *[[The Hollywood Reporter]]* έδωσε επίσης θετική κριτική στην ταινία λέγοντας πως «η αστεία και θερμή ιστορία σχετικά με το δέσιμο ανάμεσα σε έναν έφηβο διάνοια στην τεχνολογία κι ένα ευγενικό ρομπότ αντιπροσωπεύει ακόμα μία πρόταση που-δεν-μπορείς-να-χάσεις από τα Walt Disney Animation Studios». Ο Τζον Νίκουμ από την εφημερίδα *The Kansas City Star* έδωσε στην ταινία 3.5/4 γράφοντας πως αν και η ταινία «μπορεί να αγγίζει κάποια γνώριμα στοιχεία που κάθε ιστορία υπερ-ηρώων έχει», εξακολουθεί να είναι «η καλύτερη ταινία κινουμένων σχεδίων της χρονιάς, εφοδιάζοντας το μέγεθος της περιπέτειας των *[[Οι Απίθανοι|Απίθανων]]* με ένα επίπεδο συναισθηματικού δεσμού που είχαμε να δούμε από τον *[[Σιδερένιος Γίγαντας|Σιδερένιο Γίγαντα]]*» και «δεν ξεμένει ποτέ από μπαταρία». Η Ελίζαμπεθ Βάιτζμαν από την εφημερίδα *Daily News* βαθμολόγησε την ταινία με 4/5, αποκαλώντας την μια «γοητευτική περιπέτεια κινουμένων σχεδίων» και λέγοντας πως με «ελκυστική 3D εικονογράφηση» και μια έξυπνη και «κοφτερή ιστορία και σενάριο», είναι «μία από τις σπάνιες οικογενειακές ταινίες οι οποίες μπορούν δίκαια να καυχηθούν πως τα περιέχουν όλα: χιούμορ, καρδιά και ικανότητα στις αγκαλιές». Ο Ράφερ Γκούζμαν από την εφημερίδα *Newsday* έδωσε στην ταινία 3/4 λέγοντας πως «Marvel και Disney και Τζον Λάσιτερ ισοδυναμούν με ένα απολαυστικό μπέρδεμα δράσης εγκεκριμένο από παιδιά» με «πλούσια, ζωηρά χρώματα και γεμάτο με έξυπνες λεπτομέρειες».

### Διακρίσεις

## Άλλα media
### Κόμικ
*Μια Ιαπωνική μάνγκα προσαρμογή των *Υπερέξι* (η οποία φέρει τον τίτλο *Baymax* - ベイマックス Beimakkusu στα Ιαπωνικά), την οποία εικονογράφησε ο Χαρούκι Ουένο, ξεκίνησε να εκδίδεται στο περιοδικό *Magazine Special* της Kodansha από τις 20 Αυγούστου 2014. Ένα κεφάλαιο πρόλογος κυκλοφόρησε στο περιοδικό *Weekly Shōnen* στις 6 Αυγούστου 2014. Σύμφωνα με την επίσημη ιαπωνική ιστοσελίδα της ταινίας, το μάνγκα αποκάλυπτε λεπτομέρειες της πλοκής στην Ιαπωνία, πριν από οπουδήποτε αλλού στον κόσμο. Η εκδοτική Yen Press εκδίδει τη σειρά στα αγγλικά.
*Ανακοινώθηκε πως η εκδοτική εταιρία IDW Publishing θα προσάρμοζε την εκδοχή της ιστορίας των *Υπερέξι* της Disney σε ένα συνεχιζόμενο κόμικ. Αυτό σηματοδοτεί μία από τις λίγες φορές όπου τα Marvel Comics δάνεισαν μια από τις ιδιοκτησίες τους σε κάποια άλλη εκδοτική εταιρία κόμικ. Η σειρά είχε σκοπό να κάνει το ντεμπούτο της τον Ιούλιο του 2018 με την Χάνα Μπλούμεραϊχ να γράφει την ιστορία και τη Νικολέτα Μπαλντάρι να την εικονογραφεί. Η κυκλοφορία του πρώτου τεύχους όμως μεταφέρθηκε αρχικά στις 19 Σεπτεμβρίου 2018, πριν μεταφερθεί και πάλι στον Απρίλιο του 2019, όπου τώρα φέρει τον τίτλο της τηλεοπτικής σειράς.

### Βιντεοπαιχνίδια
*Ένα βιντεοπαιχνίδι βασισμένο στην ταινία με τον τίτλο *Big Hero 6: Battle in the Bay* κυκλοφόρησε στις 28 Οκτωβρίου 2014 για το Nintendo 3DS και το Nintendo DS. Το σκηνικό αυτού του παιχνιδιού στήνεται μετά τα γεγονότα της ταινίας και είναι ένα side-scrolling beat 'em up παιχνίδι. Τέσσερα από τα έξι μέλη είναι διαθέσιμα ως παίκτες (δεν είναι διαθέσιμοι οι Μπέιμαξ και Ξινολεμονιά) και η Οθόνη Αφής μπορεί να χρησιμοποιηθεί για την εκτόξευση των χειροβομβίδων της Ξινολεμονιάς κατά τη διάρκεια της μάχης. Αυτό ήταν το τελευταίο παιχνίδι που κυκλοφόρησε για το αυθεντικό Nintendo DS.
*Ο Χίρο και ο Μπέιμαξ είναι επίσης διαθέσιμοι ως παίκτες στο παιχνίδι *Disney Infinity: Marvel Super Heroes*.
*Ένα παιχνίδι για κινητά βασισμένο στην ταινία με τον τίτλο *Big Hero 6: Bot Fight* κυκλοφόρησε επίσης στις 3 Νοεμβρίου 2014. Λαμβάνει χώρα ένα χρόνο μετά τα γεγονότα της ταινίας, όπου οι ήρωες ανακαλύπτουν και πολεμούν ρομπότ δραπέτες μέσω match-3 μαχών. Η κυκλοφορία του διακόπηκε αργότερα, στις 3 Φεβρουαρίου 2016, εξαιτίας των περιορισμών της υποστηρικτικής ομάδας της Disney Mobile και την ανάγκη να διακοπούν τα παλαιότερα παιχνίδια για την κυκλοφορία καινούριων.
*Ένας κόσμος βασισμένος στους *Υπερέξι* κάνει το ντεμπούτο του στο παιχνίδι *[[Kingdom Hearts III]]*. Στον κόσμο αυτό η ιστορία συνεχίζεται από τα γεγονότα στο τέλος της ταινίας, με τον Organization XIII να παίρνει τον έλεγχο του σώματος του αυθεντικού Μπέιμαξ που παρέμεινε μέσα στην πύλη και να το μετατρέπει σε ένα τερατώδες Άκαρδο ρομπότ, το οποίο ο δεύτερος Μπέιμαξ και ο Σόρα πολεμούν.

### Παιχνίδια
Μια συλλογή φιγούρων παιχνιδιών χαρακτήρων από την ταινία *Οι Υπερέξι* κυκλοφόρησαν από την Funko. Η POP Vinyl σειρά περιλαμβάνει τους χαρακτήρες Χίρο Χαμάντα, Γκόγκο Τομάγκο, Γουασάμπι, Ξινολεμονιά, Φρεντ και δύο μεγαλύτερες φιγούρες (15 περίπου εκατοστών) του Μπέιμαξ, μία χωρίς την πανοπλία του και μία με την πανοπλία.

Η κατασκευαστική εταιρία παιχνιδιών Bandai κυκλοφόρησε έναν αριθμό φιγούρων που σχετίζονταν με την ταινία. Αυτά τα παιχνίδια περιλαμβάνουν έναν αριθμό διαφορετικών φιγούρων για τον Μπέιμαξ. Η μία είναι μια μαλακή πλαστική εκδοχή 25 εκατοστών η οποία περιέχει μια σειρά προβολής φωτογραφιών της κοιλιάς του Μπέιμαξ από την ταινία, η οποία μπορεί να αλλάξει όταν το χέρι της φιγούρας μετακινηθεί, εκπέμποντας συνοδευτικούς ήχους. Η εκδοχή «Deluxe Flying Baymax», η οποία στοιχίζει $39.99, απεικονίζει την εκδοχή του χαρακτήρα όταν φοράει την πανοπλία του και περιλαμβάνει φώτα και ήχους οι οποίοι ενεργοποιούνται με το πάτημα ενός κουμπιού. Τοποθετώντας την πιο μικρή φιγούρα το Χίρο στην πλάτη του, οι ήχοι αλλάζουν σε ομιλία, και όταν η φιγούρα κλίνει παράγει ήχους πτήσης. Η εκδοχή «The Armor-Up Baymax» (με κόστος $19.99) έρχεται με 20 κομμάτια πανοπλίας τα οποία μπορούν να εφαρμοστούν πάνω στο ρομπότ από τον ιδιοκτήτη της φιγούρας. Οι άλλοι χαρακτήρες από την ταινία, συμπεριλαμβανομένων των άλλων μελών της ομάδας και του Καθηγητή Κάλαχαν (ο οποίος αποκαλείται Γιοκάι) κυκλοφόρησαν σε φιγούρες 10 εκατοστών, με την καθεμία να έχει οκτώ σημεία άρθρωσης.

## Μέλλον
### Πιθανή συνέχεια
Στις 18 Φεβρουαρίου 2015, οι σκηνοθέτες της ταινίας, Χολ και Γουίλιαμς, είπαν πως μια συνέχεια ήταν πιθανή. Ο Χολ πρόσθεσε: «Έχοντας πει αυτό, φυσικά, αγαπάμε αυτούς τους χαρακτήρες και η σκέψη του να δουλέψουμε και πάλι μαζί τους κάποια μέρα σίγουρα έχει τη γοητεία της». Τον Μάρτιο του 2015, η Ροντρίγκεζ είπε στο MTV πως μια συνέχεια υπήρχε σαν σκέψη λέγοντας: «Δεν υπάρχει τίποτα οριστικό. Υπάρχουν συζητήσεις ως κάτι που μπορεί να συμβεί. Απλά δεν το ξέρουμε αυτό ακόμα». Τον Απρίλιο του 2015, ο Σταν Λι ανέφερε μια προβλεπόμενη συνέχεια, για την οποία κατάλαβε εκείνος, ως μία από τις αρκετές επερχόμενες ταινίες που βρίσκονταν στα σχέδια της Marvel.

### Τηλεοπτική σειρά
Τον Μάρτιο του 2016, η Disney ανακοίνωσε πως μια τηλεοπτική σειρά με τους *Υπερέξι* βρισκόταν σε ανάπτυξη και η οποία έκανε την πρεμιέρα της σε Disney Channel και Disney XD το 2017. Η σειρά λαμβάνει χώρα αμέσως μετά τα γεγονότα της ταινίας. Δημιουργοί και εκτελεστικοί παραγωγοί της σειράς είναι οι Μαρκ ΜακΚόρκλι και Μπομπ Σκούλεϊ, δημιουργοί της επίσης τηλεοπτικής σειράς κινουμένων σχεδίων *Kim Possible*, ενώ ο Νικ Φιλίπι είναι συν-εκτελεστικός παραγωγός. Η πλειοψηφία του καστ της ταινίας επέστρεψε για να χαρίσει τις φωνές του στους χαρακτήρες, εκτός των Γουέιανς Τζούνιορ και Μίλερ.

## Παραπομπές


## Εξωτερικοί σύνδεσμοι

*
*
*
*
*
*
*''Οι Υπερέξι'' στα Walt Disney Animation Studios

Κατηγορία:Ταινίες του 2014
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές κωμικές ταινίες δράσης
Κατηγορία:Αμερικανικές κωμικές ταινίες επιστημονικής φαντασίας
Κατηγορία:Κωμικές ταινίες κινουμένων σχεδίων
Κατηγορία:Ταινίες βασισμένες σε κόμικς της Marvel
Κατηγορία:Ταινίες που αφορούν την εκδίκηση
Κατηγορία:Ταινίες με θέμα την τεχνολογία
Κατηγορία:Ταινίες των Walt Disney Animation Studios
Κατηγορία:Ταινίες παραγωγής Walt Disney Pictures
Κατηγορία:Αμερικανικές εφηβικές κωμικές ταινίες
Κατηγορία:Ταινίες κινουμένων σχεδίων παραγωγής Walt Disney Pictures
Κατηγορία:3D ταινίες κινουμένων σχεδίων
Κατηγορία:Ταινίες με μουσική σύνθεση Χένρι Τζάκμαν
Κατηγορία:Ταινίες IMAX
Κατηγορία:Ταινίες κινουμένων σχεδίων του 2014
Κατηγορία:Όσκαρ Καλύτερης Ταινίας Κινουμένων Σχεδίων
Κατηγορία:Ταινίες κινουμένων σχεδίων με υπερήρωες
Κατηγορία:Αμερικανικές ταινίες με υπερήρωες
Κατηγορία:Κωμικές ταινίες με υπερήρωες